c: application/epub+zip

text:
Kapuynin
© 2014 Watch Tower Bible and Tract Society of Pennsylvania
Jallpʼantinpi uj wañuchej onqoy jina 3
Cigarro pitayta, ¿allinpajchu Dios qhawan? 4
¿Mikhorqankiñachu kausachej tʼantata? 7
¿Ñaupa tatasniy kausarimonqankuchu? 10
Kinsa runas 500 watas ñaupajta cheqa kajta maskʼarqanku, ¿tarerqankuchu? 12
OTRAS PREGUNTAS SOBRE LA BIBLIA: ¿Es Dios culpable del sufrimiento? (Kayqa castellanollapi kanqa.)
(ENSEÑANZAS BÍBLICAS > PREGUNTAS SOBRE LA BIBLIA, nisqaman yaykuy)
TAPANMANTA | CIGARRO PITAYTA ¿ALLINPAJCHU DIOS QHAWAN?
Cigarroqa mana khuyakoj runa wañuchi jina.
Kay 1901-2000 watakama pachaj millonesta wañucherqa.
Sapa watataj sojta millonesta wañuchin.
Sapa horataj sojta pachaj runasta wañuchin.
Qhepamantaj mashkhatawanrajchus wañuchenqa.
Yachayniyoj runasqa ninku: “Cigarrota runas pitallanqankupuni chayqa 2030 watapaj, 8 millonesta jina wañuchenqa”, nispa. Yuyankutaj 2001-2100 watakama, 1000 millonesta jina wañuchinanta.
Cigarrota pitajqa mana payllachu ñakʼarin, manaqa familianpis ñakʼarillantaj, imaraykuchus wañupojtenqa llakiypi rikhurinku. Chantapis sapa wata 600 waranqa jina wañunku cigarroj qʼoshñinta samasqankurayku. Tukuyninchejpis ñakʼarillanchejtaj imajtinchus chay cigarro qʼoshñi onqochiwajtinchejqa, jampikunapaj ashkha qolqe necesitakun.
Tukuypis yachanku, cigarro pitay uj onqoy jina kajtinpis, atipayta atikusqanta. Doctora Margaret Chan, pichus kay Organización Mundial de la Salud nisqamanta directora, kayta nin: “Cigarro pitaytaqa runalla rikhurichin, atipasunmantaj sichus tukuyninchej kamachejkunawan khuska uj runa jinalla sayaykusunman chayqa”, nispa.
Agosto killapi 2012 watapi, 175 suyus jina tantakorqanku, ¿imapaj? Cigarro pitayta pisiyachinankupaj mayta kallpachakorqanku.* Nitaj atillarqankuchu, imajtinchus empresasqa, runas cigarro pitayta munanankupaj ashkha qolqeta gastaspa propagandasta churachinku. Astawanpis chayta ruwanku wajcha suyuspi tiyakojkunapaj. Chantapis cigarro pitay uj vicio kasqanrayku, chay 1000 millones pitajkunamanta, sapa wata may chhika wañunkuman. Nipuni qonqajtinkurí, kaymanta 40 watasman aswan ashkharaj wañunkuman.
Cigarro pitay chayri propagandas, ashkha runasta wata runanta jina mana kachariyta atillanchu. Ajina karqa Naokowan, pichus sipasmantapacha cigarro pitayman yachaykukorqa. Paytaqa propagandas creecherqanku, pitay sumaj kasqanta. Tatasnin pulmonninmanta cancerwan wañupusqankupis, iskay warmi wawitasninta uywashasqanpis nipuni pitayta qonqacherqachu. Pay nin: “Pulmonniypi cancerniyoj rikhuriyta chayri wawitasniy onqonankuta manchachikuspapis, pitashallajpuni kani, nipunitaj qonqayta yuyarqanichu”, nispa.
Naokoqa cigarro pitay viciota atiparqa. Imachus yanapasqantaj, may chhika runasta pitayta qonqanankupaj yanapan. Chaymanta astawan parlarina.
^ párrafo 11 Paykunaqa telepi, radiopi, willacherqanku cigarro pitay runasta onqochisqanta. Pitayta qonqanankupajtaj, yanapasta rikhuricherqanku, propagandastapis pisiyacherqanku, tabaco empresaspajpis impuestosta yapacherqanku.
TAPANMANTA | CIGARRO PITAYTA ¿ALLINPAJCHU DIOS QHAWAN?
Ñaupaj yachaqanapi Naokomanta parlarerqanchej, pichus cigarro pitay viciota atiparqa. Pay nin: “Diospa kʼacha kaykunasninta rejsiy, imatachus qhepaman ruwananta yachay, yanapawarqa pitayta qonqanaypaj”, nispa. Chay yanapata Bibliapi tarerqa. Bibliapi pitay nisqa rimayta mana oqharejtinpis, sumaj yuyaychaykuna tiyan cigarro pitayta Dios allinpajchus manachus qhawasqanta reparanapaj.* Chaytaj ashkha runasta chay viciota saqenankupaj chayri ujtawan mana urmanankupaj yanaparqa (2 Timoteo 3:16, 17). Cigarrota pitay imaraykuchus mana allinchu kasqanta yachanapaj, kinsa sutʼinchaykunata qhawarina. Chantá imatachus Biblia chaykunamanta nisqantawan.
Cigarrojta nicotina nisqa tiyapun, chaytaj pitajkunata wapuchasqata jina sientechin, wakin kutitaj llakisqata jinalla. Pitajtinkoqa chay nicotina nisqa runaj ñojtunman usqhayllata chayan. Chantapis sapa pitarispa uj pildoratapis pasaykuchishanman jina. Uj cajetillata sapa pʼunchay pitanman chayqa 200 pildorastapis ujllapi pasaykuchishanman jina. Chayrayku nisunman cigarro pitayqa mayta yachaykukunapaj jina kasqanta. Chayman yachaykukojtintaj cuerponqa chayllataña munan.
“Wata runa jina yaykuspa, chay patrompa kamachisqanta kasunapuni.” (Romanos 6:16)
Cigarroj wata runan kasunman chayqa, ¿Diosta kasukullasunmanchu?
Bibliataj kayta reparachiwanchej: “Manachu yachankichej wata runa jina yaykuspa, chay patrompa kamachisqanta kasunapuni kasqanta?”, nispa (Romanos 6:16). Sichus uj runa cigarro pitayllapiña yuyan chayqa, chay millay vicioj wata runanman tukupun. Diostajrí pichus Jehová sutikun, imachus cuerponchejta, sonqonchejta ima chʼichichan chaykunamanta llimphu kananchejta munan (Salmo 83:18, Quechua de Cuzce; 2 Corintios 7:1). Uj Runaqa, Diosta munakonqa, Paytataj jatunpaj qhawanqa chayqa, reparan Diosllaman tukuy atisqanta qona kasqanta, chay vicioj wata runan kaspataj, mana chayta ruwayta atenqachu. Chayta yachaytaj, chay viciota atipananpaj yanapanqa.
Alemaniamanta uj runa Olaf sutiyoj, pichus 12 watayoj kashajtin pitayta qallarerqa, chay viciota qonqananpajtaj 16 watas pasarqa. Payqa uj cigarro pitay imapunitaj kanmanri nispalla qallarerqa, watasninmantaj mana qonqayta aterqañachu. Pay nin: “Ujpacha cigarrosniy tukukaporqa, maytapuni pitayta munaspataj, cigarro puchusta tantaytawan periodicopi maytʼuykorqani. Chayta sapa yuyarispa mayta pʼenqakuni”, nispa. ¿Imatá ruwarqa chayta saqenanpaj? Olafqa ajinata kutichin: “Diosta mayta kusichiyta munarqani. Pay munakuwasqanchejta chantá imatachus qhepaman ruwananta yachaypis, cigarrota manaña ujtawan pitanaypaj kallpachawarqa”, nispa.
Kay Atlas del tabaco libro nin: “Cigarro pitayqa cuerponchejta chʼichichan. Chantapis pitasqankurayku aswan ashkha wañunku, onqonku ima”, nispa. Tukuypis yachanku cigarro pitayqa, pulmonninchejman, sonqonchejmanpis, cancerta churasqanta. Cancerqa mana chimpaykoj onqoychu. Chaywanpis Organización Mundial de la Salud (OMS) nisqanman jina, cigarro pitayqa chimpaykoj onqoy jinallataj runasta wañuchisqanta nin.
“Señor Diosniykitaqa munakunki tukuy sonqoykiwan, tukuy almaykiwan, tukuy yuyayniykiwantaj.” (Mateo 22:37)
Uj vicio cuerponchejta chʼichichananta saqejtinchej, ¿Diosta jatunpaj qhawasqanchejta, munakusqanchejta ima rikuchishasunmanchu?
Jehová Diosqa Biblianejta yachachiwanchej imaynatachus cuerponchejta, kausayninchejta, yuyayninchejta, waqaychanata. Chayrayku Jesucristo nerqa: “Señor Diosniykitaqa munakunki tukuy sonqoykiwan, tukuy almaykiwan, tukuy yuyayniykiwantaj”, nispa (Mateo 22:37). Arí, Diosqa llimphu kausayniyoj kananchejta munan. Diosmanta, jinallataj nisqasninmanta yachakusqanchejman jina, aswan jatunpaj qhawasun imatachus noqanchejrayku ruwasqanta. Chaytaj kallpachawasun ima viciollatapis atipanapaj.
Indiamanta uj doctor Jayavanth sutiyoj, 38 watasta pitarqa. Pay nin: “Cigarro pitay cuerpota onqochisqanta revistaspi leej kani. Runasta amaña pitanankuta yuyaychashaspapis, pitaytaqa mana qonqayta atillarqanichu”, nispa. ¿Imataj payta yanaparqa? Pay nillanpuni: “Bibliamanta yachakusqay, Diosta kusichiyta munasqay, kallpachawarqa pitayta qonqanaypaj”, nispa.
Cigarroj qʼoshñenqa onqochiyta atin, chayrayku pillapis chay qʼoshñita samajtenqa cancerwan chayri waj onqoywan rikhurinman. Chaytaj sapa wata, 600.000 runasta wañuchin, chay wañojkunamanta astawanqa warmis, wawas ima kanku. OMS nisqataj, nin: “Mana pitaspapis, cigarroj qʼoshñinmantaqa mana jarkʼakuyta atillanchejchu”, nispa.
“Runa masiykita munakunki qan kikiykita jina.” (Mateo 22:39)
Cigarrota pitaspa runa masinchejta, familianchejta ima munakusqanchejta, ¿rikuchishasunmanchu?
Jesusqa kamachillarqataj: “Runa masiykita munakunki qan kikiykita jina”, nispa (Mateo 22:39). Nisunman familiaresninchejta, amigosninchejta, tukuy runatapis munakuna kasqanta. Chayrayku ima viciollanchejpis runa masinchejta onqochinman chayqa, chay kamachiyta mana jʼuntashasunmanchu. Munakoyqa yanapawasun kay yuyaychayta kasukunapaj, mayqenchus nin: “Ama pipis maskʼachunchu paypa allinnillanta, manachayqa wajpa allinnintapis maskʼallachuntaj”, nispa (1 Corintios 10:24).
Armenia suyumanta uj runa Armen sutiyoj kayta nin: “Familiayqa paykunantinta mana onqochinayrayku cigarro pitayta saqenayta mayta niwaj kanku. Noqatajrí mana kasojchu kani”, nispa. ¿Imataj payta yanaparqa? Pay nillanpuni: “Bibliamanta yachakusqay Diosta mayta munakusqay ima, pitayta saqenaypaj yanapawarqa. Repararqanitaj chay vicioyqa familiayta, waj runastawan onqochishasqanta”, nispa.
Olafta, Armenta, Jayavanth doctorta ima, cigarro pitayta qonqanankupaj Biblia yanaparqa. Imaraykuchus chay vicioqa mana paykunallatachu onqochisharqa, manaqa waj runastapis. Jinapis mana onqochisqanraykuchu qonqarqanku manaqa Diosta munakusqankurayku, kusichinankurayku ima. Imatachus 1 Juan 5:3 nisqanqa, paykunata yanaparqa. Chaypi nin: “Diosta munakoyqa kamachisqasninta juntʼaymin, kamachisqasninta juntʼaytaj atina jinalla”, nispa. Arí, Bibliaj yuyaychaykunasninta wakin kuti mana juntʼayta atispapis, Diosta munakoyqa juntʼayta atinanchejpaj yanapawasun.
Bibliamanta Jallpʼantinpi yachachikushan. Ajinamanta Jehová yanapashan ashkha runasta cigarro pitayta qonqanankupaj (1 Timoteo 2:3, 4). Diospa Reinonqa cielopi uj gobierno, kamachejnintaj Jesucristo. Chay Reinotaj, tumpamantawan kay Jallpʼamanta cigarro ranqhayta chinkachenqa. Ajinamanta ni pi cigarroj wata runan kanqañachu. Chantataj kasukoj runasqa manaña onqonqankuchu, yuyayninkupis llimphu kanqa (Isaías 33:24; Apocalipsis 19:11, 15).
Pitayta mana saqeyta atispaqa ama llakikuychu. Diosta munakuy chantá Pay allinpajchus manachus cigarro pitayta qhawasqanta yachasqaykeqa, chay viciota atipanaykipaj kallpachasonqa. Jehovaj testigosnintaj Bibliaj nisqanman jina kausakunaykipaj yanapasunkuman. Chay viciota qonqaytapuni munanki chayqa, Jehová mana michʼakuspa necesitasqayki kallpata qosonqa (Filipenses 4:13).
^ párrafo 3 Kay yachaqanapi pitayqa, cigarroj qʼoshñinta samaykuywan ninakun. Chay yuyaychaykunataj yanapan pikunachus tabaco laqhesta cocata jina pijchanku, pitanku, tabaco kutasqata akuykunku chayri imaynallamantapis.
WAJ llajtamanta runasqa, Belén llajtapi, unay tiempomanta lugaresta, waturisharqanku, chay lugarmanta mikhunastataj mikhuyta munarqanku. Paykunamanta ujnintaj restaurantepi falafel nisqa mikhunata vendeshasqankuta rikorqa. Chaytataj, pita nisqa tʼantaman garbanzo kutasqata, tomateta, cebollata, waj qʼomerkunatawan churaykuspa wakichej kanku. Chay restaurantepi mikhuytawantaj, kallpachasqas rillarqankupuni.
Paykunaqa mana yacharqankuchu chay mikhusqanku mikhunaqa Belén llajtapi, unaymantapacha rejsisqa kasqanta. Belenqa “tʼanta wasi” niyta munan. Chay llajtapi kaj tʼantataqa, ñaupa tatasninkoj tiemponmantapacha ruwaj kanku (Rut 1:22; 2:14). Arí, pita nisqa tʼantaqa Belenpi may rejsisqa karqa.
Tawa waranqa watas ñaupajta Belén llajta qayllapi, Abrahanpa jaranman kinsa forasteros chayarqanku. Abrahampa warmin Sarataj, tʼantata wakicherqa (Génesis 18:5,6). Chay tʼantata ruwananpaj jakʼutaj sumaj karqa, ichá trigomanta chayri cebadamanta. Chantapis Saraqa usqhayllata chay tʼantata ichá parisqa rumispi chayacherqa (1 Reyes 19:6).
Abrahampa familianqa tʼantata ruwajpuni. Ur llajtanpi, Abrahampa warmenqa, kamachisninwan ima tʼantata hornopi chayachej kanku. Kunantaj forasteros jina tiyakusqankurayku manaña hornonku kaporqachu. Paykunaqa chay lugarmanta granowan tʼantata ruwaj kanku. Chay granota jakʼuytaj mayta saykʼuchikoj, imajtinchus molino rumipi chayri mortero nisqapi jakʼoj kanku.
Chaymanta 40 watasninmantaj Moisespa leyninpeqa, Dios kamacherqa ama pejpatapis molino ruminta prendata jina japʼinankuta (Deuteronomio 24:6). Arí, Diosqa chayta kamacherqa. Imajtinchus, mana molinowanqa tʼantata mana ruwayta atinkumanchu karqa. (“Ñaupa tiempopi, ¿imaynatá tʼantata ruwaj kanku?”, nisqa recuadrota leey.)
Bibliata qhelqajkunaqa, ashkha kutispi tʼanta rimayta mikhunamanta parlanankupaj oqharinku. Chayrayku Jesusqa kamachisninta, tukuy sonqo Diosmanta mañakunankuta yachacherqa. Ajinata nerqa: “Sapa pʼunchay tʼantaykuta kunan qowayku”, nispa (Mateo 6:11). Jesús “tʼantaykuta” nispaqa, mikhunamanta parlasharqa, yachachisharqataj Jehovapi atienekunata. Imaraykuchus Jehovaqa necesitasqanchej mikhunata qowasunpuni (Salmo 37:25).
Tʼantamanta nisqa, ¿imataj aswan sumaj kanman? Jesús nerqa: “Mana tʼantallawanchu runaqa kawsanqa; astawanqa, Diospa siminmanta tukuy llojsimoj palabraswan kawsanqa”, nispa (Mateo 4:4). Jesús parlasharqa unay tiempomanta, maypachachus Dios Israelitasta yarqhaymanta mana wañunankupaj yanaparqa. Chaypachaqa Egiptomanta llojsimuytawan Israelitasqa killataña Sinaí chʼin pampapi kasharqanku. Mikhunankupis tukukapusharqa. Chayraykutaj yarqhaymanta wañuyta yuyaspa thutorqanku. Nerqankutaj: “[Egiptopeqa] tʼantata mikhoj kayku sajsakunaykukama”, nispa (Éxodo 16:1-3).
DEgiptomanta tʼantaqa miskʼichá karqa. Imajtinchus chay tiempomanta tʼantata ruwajkuna tukuy laya sumaj tʼantasta ruwaj kanku. Jehová Diostaj, israelitasta Egiptomanta orqhoshaspa tʼantanku mana faltananta munarqachu, chayrayku israelitasman nerqa: “Tʼantata patamanta parachimusaj qankunapaj”, nispa. Nisqantataj juntʼarqapuni, imaraykuchus sapa paqarin “juchʼuy mujitus jinalla, tukuy pampaspi chhulla ritʼiman rijchʼakoj” rikhurej. Israelitastaj, “¿imataj kayri?”, nispa tapukoj kanku. Moisestaj paykunaman kuticherqa: “Kayqa tʼanta, mayqentachus Tata Dios qosunkichej mikhunaykichejpaj, chay”, nispa. Chay tʼantata, “maná”* nispa suticharqanku. Chaytataj 40 watasta mikhorqanku (Éxodo 16:4, 13-15, 31).
Maná nisqa tʼantata rikuytawankama israelitasqa maytachá tʼukorqanku. Imajtinchus chay tʼantaqa “miskʼiyoj tʼantapis kanman jina” karqa, chantapis mana pisijchu (Éxodo 16:18). Jinapis pisi tiempoman israelitasqa Egiptopi mikhusqankuta yuyariyta qallarerqanku. Nerqankutaj: “Ni imapis kaypeqa kanchu; Maná nisqa tʼantalla tiyan”, nispa (Números 11:6). Chantataj phiñakuspa nerqanku: “Kay Maná nisqa tʼantapis amisqataña amiwayku”, nispa (Números 21:5). Ajinamanta “cielomanta” tʼantata manaña rikullaytapis munarqankuchu (Salmo 105:40).
Runasqa tʼantata, jinallataj waj imastapis pisipaj qhawanku. Bibliatajrí uj sumaj tʼantamanta parlan, mayqentachus jatunpajpuni qhawananchej tiyan. Chay tʼantataqa, Jesús kikincharqa israelitas qhesacharqanku chay “maná” nisqa tʼantawan. Chaytaj, wiñay kausayta qowasunman.
Jesús nerqa: “Noqamin kawsachej tʼanta kani. Ñawpa tatasniykichejqa Maná nisqa tʼantata chʼin pampapi mikhorqanku; chaywampis, aswan qhepaman wañorqankupuni. Kaymin janaj pachamanta uraykʼamoj tʼantaqa. Pillapis chaymanta mikhojqa mana wañonqachu. Noqamin janaj pachamanta uraykʼamoj tʼantaqa kani. Pillapis kay tʼantamanta mikhojqa wiñaypaj kawsanqa. Noqa qosaj, chay tʼantaqa aychay; chayta qoni kay pacha runas kawsanankupaj”, nispa (Juan 6:48-51).
Jesús “tʼantata”, “aychanwan” kikinchashasqanta, ashkha runasqa mana entienderqankuchu. Jinapis chay kikinchayqa entiendenapaj jinalla karqa. Imajtinchus, chay tiempomanta judiosqa tʼantawanpuni kausaj kanku. Imaynatachá ñaupa tatasninku chʼin pampaspi kashaspa 40 watasta, “maná” nisqa tʼantawan kausarqanku ajinata. Maná nisqa tʼanta runasman wiñay kausayta mana qoyta atispapis, Diospa regalon karqa. Jesuspa wañuynintaj, wiñay kausayta qoyta atin pikunachus paypi creenku chaykunaman. Arí, Jesusqa “kawsachej” tʼantapuni karqa.
Yarqhawajtinchejqa ichá tʼantata maskʼanchej, Diosmantaj agradecenchej tʼantata “sapa pʼunchay” qowasqanchejmanta (Mateo 6:11). Mikhurishaspataj Jesús “kawsachej tʼanta” kasqanta yuyarikunapuni.
Israelitasmanta nisqaqa, ¿imaynatataj kausachej tʼantata jatunpaj qhawasqanchejta rikuchisunman? Jesús nerqa: “Munakuwankichejchus chayqa, kamachisqasniyta kasuychej”, nispa (Juan 14:15). Chayrayku sichus kamachiykunasninta kasukusun chayqa, tʼanta chayri mikhuna, ni jaykʼaj pisiwasunchu (Deuteronomio 12:7).
^ párrafo 10 Maná nisqa rimayqa ichá hebreo qallupi ¿man hu’?, nisqa rimaymanta orqhokun. Chaytaj niyta munan: “¿imataj kayri?”, nispa.
UJ KUTIPI Coreamanta The Chosun Ilbo nisqa periódico kayta nerqa: “Shim Cheongqa tukuywan kʼacha karqa, paytaj Jesusmanta ni imata yacharqachu. Wañuspa, ¿infiernomanchu ripunman karqa?”, nispa.
Runasqa chay periodicoj nisqanta, mana allinpajchu qhawarqanku. Imaraykuchus Shim Cheongqa, Corea cuentospi may kʼachapaj qhawasqa karqa. Payqa ciegoyasqa tatanta yanapananrayku, kausaynintapis qoyta munarqa. Chayrayku Coreamanta runasqa, Shim Cheongpa ruwasqanta jatunpaj qhawanku. Tataspis warmi wawasninku, Shim Cheong jina kanankuta munanku.
Ajina kʼacha runa mana bautizakusqanrayku ichá infiernopi ñakʼarishan nikojtenqa, ashkha runasqa chayta mana allinpajchu qhawanku. Imajtinchus Shim Cheongqa tukuywan kʼacha karqa. Chantapis paypa llajtitanman Jesusmanta yachachiy niraj chayashajtin, chay cuentoqa karqañapuni.
Chay periodicollapitaj, uj curata ajinata tapurisqanku: “Wakin runas, Jesusmanta ni imata yachaspa wañuporqanku. Paykuna, ¿infiernopichu kashanku?”, nispa. Curataj kutichisqa: “Mana yachakunchu. Ajinapis, creeyku chay runasrayku Dios imallatapis ruwayta atisqanta”, nispa.
Uj católico libro nin: “Salvakunapajqa bautizakunapuni, imajtinchus Jesucristo nerqa, sichus pipis mana yakumanta, Espiritumantawan nacen chayqa, Diospa Reinonman mana yaykuyta atinchu (Jn 3.5)”, nispa. Chayrayku wakin runasqa, mana bautizakuspa wañojkuna infiernopi chayri waj lugarpi ñakʼarishasqankuta creenku.
Ashkha runastaj, kay yachachiyta ni imarayku creenkuchu. Chantapis may chhika runas, Bibliamanta ni imata yachaspa wañupunku. ¿Infiernopichu paykuna ñakʼarinanku tiyan? ¿Imatá Biblia chaymanta nin?
Diosqa, Payta mana rejsispa wañupojkunata, mana qhesachanchu. Bibliapitaj Hechos 17:30 kayta nin: “Ñawpa tiempospi runas mana payta rejsisqankuta Diosqa qonqayman churarqa”, nispa. Ajina kajtenqa Diosta mana rejsispa wañupojkuna, ¿kausarimonqankuchu?
Kay tapuyman kutichinapajqa, Jesús wañupunan qayllapi imatachus uj suwaman nisqanta qhawarina. Chay suwaqa Jesuspa ladonpi warkhusqa kasharqa nerqataj: “Yuyarikuwanki ari noqamanta, reinoykipi kaspa”, nispa. Jesustaj kuticherqa: “Kunan cheqamanta niyki: Noqawan Paraisopi kanki, [NM]”, nispa. (Lucas 23:39-43.)
¿Chay suwata janaj pachaman ripunantachu nisharqa? Mana. Imaraykuchus, chay runa Diospa Reinonman yaykuyta atinanpajqa, mana yakumantachu, nitaj espiritumantachu nacerqa (Juan 3:3-6). Jesusqa chay runaman, uj Paraisopi kausakunanta nisharqa. Chay runataj, judío kasqanrayku unay kay Jallpʼapi uj Paraíso kasqanta yacharqa. Mayqentachus Bibliaqa Edén huerta nispa sutichan (Génesis 2:8). Arí, Jesusqa chay runaman nisharqa, kay Jallpʼapi uj Paraisoman kausarimunanta.
Bibliaqa sutʼinchan, “cheqan kajta ruwajkuna”, jinallataj “sajrata ruwajkunapis” wañuymanta kausarinpunankuta (Hechos 24:15). Chay sajrata ruwajkunaqa Diosta ni jaykʼaj rejsisqankurayku, cheqa kamachiykunasninta mana juntʼajkuna kanku. Jesusqa piwanchus parlarqa chay suwa runata, jinallataj Diosmanta ni imata yachaspa may chhika wañuporqanku chaykunatapis, uj Paraisoman kausarichimonqa. Chaypitaj Diospa cheqa kamachiykunasninta yachakuspa, kasukoj runas kasqankuta rikuchinanku kanqa. Ajinamanta Diosta munakusqanku sutʼi kanqa.
Sajrata ruwajkuna kausarimojtinku, ¿juchasninkumantachu juzgasqa kanqanku? Mana. Imajtinchus Romanos 6:7 nin: “Pichus juchapaj wañojqa juchamanta kacharisqaña”, nispa. Rikunchej jina, “sajrata” ruwajkunaqa wañusqankuwan juchasninkuta paganku, nisunman kausarimusqankumanta jaqayman, imatachus ruwasqankuman jina, juzgasqas kanqanku. Manataj, ñaupa juchasninkumantachu. ¿Imaraykutaj chay aswan sumaj kanman?
Imaraykuchus, Diospa kamachiykunasninmanta yachakuyta atenqanku. Chay kamachiykunasnintaj sutʼinchasqa kanqa, libros chayri rollos nisqa kicharikojtin. Chantaraj “ruwasqasninkuman jina” juzgasqas kanqanku, nisunman chay kamachiykunata kasukusqankuman jina (Apocalipsis 20:12, 13). Ajinamanta ashkha runasqa, Diosta rejsiyta atenqanku, kasukoj kasqankutataj rikuchinanku kanqa, kay Jallpʼapi wiñay kausayta tarinankupaj.
Kay yachacheyqa ashkha runasta watejmanta Diospi creenankupaj yanaparqa. Chaymanta ujnin kashan, Yeong Sug, pichus Católica karqa. Wakin familiaresninpis curas karqanku. Payqa monja kananpaj yachakusharqa, jinapis saqeporqapacha. Imajtinchus chay monja wasipi ruwasqasninku mana allinchu rijchʼarqa. Chantapis mana creeyta aterqachu infiernopi runas ñakʼarishasqankuta.
Aswan qhepamantaj, uj Jehovaj testigon, Bibliapi kayta rikucherqa: “Kawsashajkunaqa wañunankuta yachakunku; wañusqasrí mana imatapis yachankuchu”, nispa (Eclesiastés 9:5). Chantataj sutʼincharerqa, ñaupa tatasnin mana infiernopichu ñakʼarishasqankuta, manaqa kausarimuyta suyaspa, wañuypi puñushasqankuta.
Yeong Sugqa, Bibliaj cheqa yachachiykunasninta ashkha runas mana rejsisqankuta yacharqa. Chayrayku Mateo 24:14 nisqanman jina ruwarqa, maypichus nin: “Janaj pacha reinomanta evangelio tukuynejpi willasqa kanqa, tukuy runas yachanankupaj; chaypachamá tukukoyqa jamonqa”, nispa. Kunanqa Yeong Sug Bibliamanta yachakusqanman jina, wañusqas kausarimunankuta runasman yachachishan.
Biblia nin: “Diosqa mana wakillantachu allimpaj qhawan, manachayqa mayqen nacionllamantapis pichá Diosta manchachikoj, cheqa kajtataj ruwaj runatamin Diosqa allin ñawiwan qhawan”, nispa (Hechos 10:34, 35). Arí, Diosmanta cheqan kayninman jina ruwananta suyanchej. Imaraykuchus Payqa “cheqan kajta, justiciatawan munakun” (Salmo 33:5).
PONCIO PILATO, romanospa kamachejnin karqa. Payqa Jesusta juzgashaspa, “¿imataj chay cheqa kajri?”, nispa tapurerqa (Juan 18:38). Pilatoqa mana yachayta munaspapunichu tapusharqa. Paypajqa cheqa kaj karqa, imatachus wawamantapacha creenanta yachachisqanku chayri sapa uj imatachus creenanpaj ajllakusqan. Kunanpis ashkha runas kikillantataj yuyanku.
Europapi tiyakojkunaqa, catolicospa yachachiykunasninta, curaj nisqasnintawan creespa wiñarqanku. Chayllapi wakin runas, Iglesia Catolicaj contranpi oqharikorqanku (Reformistas), mosoj yachachiykunatataj rikhuricherqanku. Kunankamataj 500 watasña pasan. Europapi tiyakojkuna mayqenchus cheqa kaj kasqanta, ¿imaynatá yachankuman karqa?
Chay tiempomanta ashkha runasqa, cheqa kajta maskʼasharqanku. Chaykunamanta kinsa runastaj chayta tariytapuni munarqanku.* ¿Imaynatá yacharqanku mayqenchus cheqa kaj kasqanta? Chantá, ¿imatá repararqanku? Paykunamanta astawan parlarina.
Wolfgang Capito cheqa kajta mayta yachayta munarqa. Payqa doctorpaj, abogadopaj, curapaj ima estudiarqa. Chantataj 1512 watapi cura karqa. Aswan qhepamantaj, Maguncia llajtamanta arzobispoj yanapajnin karqa.
Capitoqa chay catolicospa contranpi oqharikojkunata chʼinyachiyta munarqa, imajtinchus waj yachachiykunata rikhurichisharqanku. Jinapis pisi tiemponman, Capitoqa paykunaman ujchakaporqa. Uj yachayniyoj runa, James M. Kittelson kayta nerqa: “Capitota mana cheqatachu yachachisqanta nejtinku, payqa nisqasninta Bibliawan kikinchanankuta nerqa. Imajtinchus Bibliallapi cheqa kajqa tarikun”, nispa. Iglesia Catolicaqa, tʼantawan vinowan, Jesuspa cuerponman, yawarninman ima tukupusqanta (transustanciación) yachachisharqa. Lantistapis yupaychanankuta nisharqa. Capitotaj Bibliata ukhunchaspa chay yachachiykuna llulla kasqanta repararqa. (“‘Cheqachus manachus kasqanta’ yachayta munarqanku”, nisqa recuadrota leey.) Chayrayku 1523 watapi, cura llankʼayta saqeporqa, Estrasburgo llajtamantaj riporqa. Chaypitaj Iglesiaj contranpi oqharikojkunata yanapaysikorqa.
Capitoj wasinpeqa Iglesia Catolicaj contranpi oqharikojkuna tantakoj kanku, Bibliaj yachachiykunasninmanta parlanankupaj. La reforma radical libro nin: “Wakintaj Tata, Churi, Espíritu Santo ima ujlla kasqanta (Trinidad) yachachishallarqankupuni. Capitorí, qhelqasqasninpi manaña chay yachachiypi creesqanta rikucherqa”, nispa. ¿Imaraykú manaña chay yachachiypi creerqachu? Imaraykuchus Miguel Servet, chay yachachiy mana cheqachu kasqanta Bibliawan sutʼincharqa.*
Capitotaqa Trinidad yachachiyta qhesachasqanrayku wañuchinkuman karqa. Chayrayku payqa, yachasqanta mana tukuyman willajchu. Chaywanpis niraj Miguel Servetta rejsishaspa, qhelqasqasnenqa rikuchin, Trinidad yachachiypi manaña creesqanta. Unayninmantaj uj cura kayta qhelqarqa: Capitowan amigosninwanqa, “Bibliata mayta ukhunchanankupaj pakaypi tantakusharqanku. Kunantaj Trinidad yachachiypi manaña creenkuchu”, nispa. Pachaj watasninmantaj, Trinidad yachachiypi mana creejkunamanta uj lista rikhurerqa, chaypitaj Capitoj sutin ñaupajpi kasharqa.
Capitoqa yuyarqa Biblialla cheqata yachachisqanta. Pay nerqa: “Bibliaj yachachiykunasninwan, Cristoj leyninwan religionta kamachichunku”, nispa. James M. Kittelsontaj nerqa: “Capitoqa sutʼita repararqa religionta kamachejkuna, manaña Bibliaman jinachu yachachishasqankuta”, nispa.
Uj wayna Martin Cellarius, mayqenpatachus ujnin sutin Martin Borrhaus 1526 watapi Capitoj wasinpi kasharqa. Payqa Capito jinallataj cheqa kajta maytapuni yachayta munarqa.
Cellariusqa 1499 watapi nacekorqa. Payqa teología nisqata, filososofía nisqatawan sumajta estudiarqa. Chantá Alemania suyupi, Wittenberg llajtapi yachachejmanta llankʼarqa, maypichus Iglesia Catolicaj contranpi ashkha runas oqharikuy qallarerqanku. Pisi tiempomantaj Martín Luterota waj oqharikojkunatawan rejserqa. ¿Imaynatá Cellarius yachanman karqa mayqenchus cheqa kaj yachachiy kasqanta?
Enseñanza de la Reforma libropi nin: “Cellariusqa Bibliata leespallapuni, versiculosninta waj versiculoswan kikinchaspa chantá Diosmanta mañarikuspa, pesachikuspa ima cheqa kajta tariyta yuyarqa”, nispa. Chaykunata ruwashaspa, ¿imatá yachakorqa?
Kay 1527 watapi, julio killapi Cellariusqa, Sobre las obras de Dios libronpi nerqa: “Tʼantaqa mana Jesuspa cuerponpunichu nitaj vinopis yawarninpunichu”, nispa. Chantá profesor Robin Barnes jinata nerqa: “Cellariuspa libronqa Bibliaj profeciasninmanta parlarqa. Sutʼincharqataj, imaymana ñakʼariykuna kananta, qhepamantaj chay ñakʼariykuna allinchakunanta. Chaymantataj jatun kusiy kananta”, nispa (2 Pedro 3:10-13).
Cellariusqa sutʼincharqa “Janaj pacha Tata Dioswan, Churin Jesucristowan” mana ujllachu kasqankuta. Chantapis payqa, Jesús uj dios jina kaspapis, tukuy atiyniyoj Diospata wawan kasqanta nerqa (Juan 10:34, 35).
Robert Wallace 1850 watapi Biografía antitrinitaria, libronpi nerqa: “Cellariusqa mana chay tiempomanta Trinidad yachachiyman jinachu qhelqarqa”, nispa.* “Chayraykuchá Trinidad yachachiyta qhesacharqa”, nispa ninku yachayniyoj runas. Cellariustaqa, “Diosmanta Jesucristomantawan cheqa yachachiyta rejsichisqanrayku”, Diospa kamachin kasqanta suticharqanku.
Kay 1527 wata chaynejpi, religionmanta may yachayniyoj runa, Johannes Campanus Wittenberg llajtaman riporqa. Chay llajtapi Martín Lutero mana Iglesia Católica jinachu yachachisharqa chaypis, Campanusqa yachachisqanta mana allinpajchu qhawarqa. ¿Imaraykú?
Imaraykuchus paypajqa transustanciación nisqa, consustanciación* nisqawan, mana Biblia yachachisqanman jinachu karqa. Uj yachayniyoj runa André Séguenny nerqa: “Campanusqa creerqa tʼantaqa tʼantalla kasqanta, nisunman mana Jesucristoj cuerponpunichu kasqanta, manaqa uj kikinchaylla”, nispa. Marburgo llajtapitaj 1529 watapi reformistas tantakorqanku chay yachachiykunamanta parlanankupaj, Campanustataj Bibliamanta yachakusqanta sutʼinchajta mana saqerqankuchu. Aswan qhepamantaj reformista masisnin paykuna ukhumanta qharqorqanku.
Campanusqa mana creerqachu Tata, Churi, espíritu santo ima ujlla kasqanta, chaytaj reformistasta mayta phiñacherqa. Payqa 1532 watapi Restitución libronpi sutʼincharqa Dioswan, Jesuswan mana kikinchu kasqankuta. Qhelqarqataj: “Dios Tatawan Churiwanqa ujlla kanku, imaynatachá qhariwan warmiwan casarakuspa ‘ujlla kanku’ ajinata. Chaywanpis mana kikinchu kanku”, nispa (Juan 10:30; Mateo 19:5). Campanusqa waj versiculopi reparallarqataj, Churimanta nisqaqa Tata aswan kuraj kasqanta. Chay versiculotaj nin: “Qharitaj warmimpajqa kamachej uman jina, Diostaj Cristopajqa kamachej uma jina”, nispa (1 Corintios 11:3).
Campanusqa espíritu santomanta parlaspa, kayta nerqa: “Bibliapi ni mayqen versículo rikuchinchu espíritu santo uj Dios kasqanta [...]. Astawanpis nin espíritu santoqa Diospa kallpan kasqanta, mayqenwanchus tukuy imata ruwayta atin”, nispa (Génesis 1:2).
Luteroqa, Campanusman nerqa Jesuspa contranpi kashasqanta. Uj reformistapis, Campanus wañuchisqa kananta munarqa. Jinapis payqa mana manchikorqachu. La reforma radical libropi nin: Campanusqa creerqa Iglesia sinchʼita pantashasqanta, imaraykuchus Diosmanta, Jesusmantawan manaña Biblia nisqanman jinachu yachachisharqa.
Campanusqa mana waj iglesiatachu rikhurichiyta munarqa. Astawanpis cheqa kajta maskʼallarqapuni, jinapis mana tarerqachu. Payqa munarqa, Iglesia Católica Biblia nisqanman jina watejmanta yachachinanta. Chay Iglesiamanta kamachejkunataj, 20 watasta jina carcelman wisqʼacherqanku. Wakin yachaj runastaj yuyanku 1575 watapi wañupusqanta.
Capito, Cellarius, Campanus ima Bibliata sumajta ukhuncharqanku, chaytaj cheqa kajta tarinankupaj yanaparqa. Tukuy yachakusqanku mana Bibliaj nisqanman jinapunichu kajtinpis, llampʼu sonqowan Bibliata sumajta ukhuncharqanku. Chay yachakusqankutataj, tukuy sonqo waqaycharqanku.
Apóstol Pabloqa creeypi kaj hermanosman nerqa: “Tukuy imata allinta reparaychej [...], allin kajtataj japʼikuychej”, nispa (1 Tesalonicenses 5:21). Qanrí, ¿cheqa kajta yachayta munawajchu? Jina kajtenqa Jehovaj testigosnin, ¿Imatapunitaq Biblia yachachin? nisqa librota yanapasunanpaj orqhonku. Kay librota munaspaqa, kay revistapi 16 paginanta qhawariy chayri Internetpi kay jw.org/qu nisqaman yaykuwaj.
^ párrafo 4 Kay 15 enero 2012 Torremanta Qhawaj revistaj 7, 8 paginasninpi, 14-17 parrafosta leey. Kaytaqa Jehovaj testigosnin orqhonku.
^ párrafo 8 Kay 2006 mayo ¡Despertad! revistapi, “Miguel Servet y su búsqueda en solitario de la verdad”, nisqata leey. Kaytaqa Jehovaj testigosnin orqhonku.
^ párrafo 17 Cellariusqa “dios” rimayta, Jesuspaj Diospajwan mana kikintachu qhelqarqa. Chay libro nin: “Tukuy Atiyniyoj Diospajqa Deus nisqata jatun letrawan qallariyninpi qhelqarqa, Jesuspajtaj deus nisqata juchʼuy letritallawan qhelqarqa”, nispa.
^ párrafo 20 Consustanciación nisqaqa Martín Luteroj yachachiynin karqa. Chay niyta munan misata ruwashajtinku, Jesuspa cuerpon tʼantapi kashasqanta, yawarnintaj vinopi kashasqanta.
Jallpʼanchejqa kausay kananpaj sumaj ruwasqa kashan. Chayrayku, ashkha yaku tiyapun. Chay yakustaj chhullunkapunman sichus Jallpʼanchej tumpitata intimanta karunchakunman chayqa, tumpallatapis qayllaykunman chaytaj, chʼakipunman. Kausaytaj mana kanmanchu. Chantapis kallantaj atmósfera nisqa, campo magnético nisqapis, chaykunataj intej sinchʼi kʼajayninmanta jarkʼawanchej. Mana chayllachu, sachʼas, animales ima tʼukunapaj jina sumaj ruwasqas kashanku. Chayrayku ashkha runasqa creenku Jallpʼanchej mana qhasipajchu ruwasqa kasqanta. (Isaías 45:18 leey.)
Chaywanpis Jallpʼanchejqa, sajra ruwaykunawan ñakʼariykunawan ima juntʼa kashan, ¿chaypajpunichu Dios kay Jallpʼata ruwanman karqa? (Deuteronomio 32:4, 5 leey.)
Diosqa Jallpʼata ruwarqa, Payta, runa masinchejta ima munakuspa kusisqas kausakunanchejpaj. Chaytaj rikuchin, mana animales chayri sachʼas jinallachu kasqanchejta. Imaraykuchus noqanchejqa Ruwawajninchejta rejsinchej, munakuyninta, cheqan kaynintapis rikuchiyta atinchej. (Eclesiastés 12:13; Miqueas 6:8 leey.)
Diosqa tukuy nisqanta juntʼayta atin. Payqa ñakʼariykunata, sajra ruwaykunatawan chinkachenqa. Kay Jallpʼatataj uj kʼacha wasiman jina tukuchenqa, maypichus runasqa kusisqa kausakonqanku. (Salmo 37:11, 29; Isaías 55:11 leey.)
1 2 3 4 5 6 7 8 9 10 11 12 13 14 15 16
^ ***w12 15/1 págs. 7-8 Chiqa cristianosqa Diospa Palabranta jatunpaq qhawanku***
“TRIGO”, “CIZAÑA” QHURAWAN KHUSKA WIÑANKU
14 Jesusqa juk rikchʼanachinanpi, chay tiempomantapacha akllasqa chiqa cristianos Jallpʼapi kanankutapuni rikuchirqa. Paykunata “trigo[wan]” kikincharqa, “cizaña” qhura chawpipitaq wiñananku karqa (Mat. 13:30). Mayqin runaschus chayri qutuchus trigowan kikinchasqa kaqkuna kasqankuta mana sutʼita niyta atisunmanchu. Chaywanpis Diospa Palabranta jatunpaq qhawaq runas karqankupuni, mana manchachikuspataq Iglesiap llulla yachachiykunasninta sutʼincharqanku. Chaykunamanta parlarina.
15 Franciamanta arzobispo Agobardo de Lyon (779-840) lantista yupaychayta, lantispaq templosta ruwayta, mana Bibliap nisqanmanjina ruwayninkuta ima juchacharqa. Chay tiemponmanta Claudio de Turín nisqa obispopis, Iglesiapi ruwayninkuta, santosman rezayta, imallatapis yupaychayta ima mana allinpaqchu qhawarqa. Pasaq 1000 watas chayniqpi Franciamanta archidiácono Berengario de Tours nisqa, Iglesiap yachachiyninmanta, Biblia aswan patapi kasqanta nirqa. Chantá Jesuspa cuerpon tʼantaman, yawarnintaq vinoman tukusqanta creesqanku mana chiqachu kasqanta nisqanrayku Iglesiamanta qharqurqanku.
16 Pasaq 900 watas chayniqpi, sacerdote Pedro de Bruys, monje Enrique de Lausana ima Bibliap chiqa yachachiykunasninta, jatunpaq qhawasqankuta rikuchillarqankutaq. Pedro de Bruys nisqa, wawitasta bautizaymanta, Jesuspa cuerpon tʼantaman, yawarnintaq vinoman tukusqanta creeymanta, wañusqaspaq rezaymanta, cruzta yupaychaymanta ima Biblia mana parlasqanta reparaspa, sacerdote ruwayninta saqipurqa. Chayrayku 1140 watapi wañuchirqanku. Monje Enriquetaq, Iglesiap chʼichi ruwaykunasninta, costumbresninta ima juchacharqa, Bibliap nisqanwan churanakusqanrayku. Kay 1148 watapi japʼispa, wañupunankama carcelman wisqʼaykurqanku.
17 Pedro de Bruys, Iglesiata juchachasqanrayku kawsachkaq ninapi ruphasqa kasqan tiempopi, juk runa nacekurqa. Paytaq aswan qhipaman Bibliap yachachiykunasnin riqsichisqa kananpaq yanaparqa. Apellidonqa Valdès, chayri Valdo karqa. Payqa mana Pedro de Bruys, nitaq Enrique de Lausanajina Iglesiapi kamachiqchu kaspapis, paykunajina Diospa Palabranta jatunpaq qhawarqa. Kapuykunasninta saqispataq, Franciapi may riqsisqa qalluman, Bibliamanta wakin libros tikrachikunanpaq yanaparqa. Wakin runas, qallunkupi Bibliap yachachiykunasninta leespa mayta kusikurqanku, paykunapis kapuyninkuta saqispa wañupunankukama Bibliamanta runasman willaspa purirqanku. Chaywanpis Iglesiaqa, paykunata chiqniyta qallarirqa. Chay chiqa sunqu qharista, warmista ima, valdenses sutiwan riqsiq kanku. Kay 1184 watapi, papa nisqa paykunata Iglesiamanta qharqurqa, obispotaq makinpi kaq jallpʼaspi kaqkunata wasisninkumanta wikchʼurqa. Chayta ruwasqankuwanqa Bibliap yachachiykunasnin wak llaqtasman chayananpaq yanaparqa. Chayrayku Valdo, Pedro de Bruys, Enrique de Lausana, wak runaspa yuyasqasninku ima, yaqha tukuy Europaman chayarqa. Aswan qhipamanpis Bibliap chiqa yachachiykunasninta jatunpaq qhawaqkuna rikhurillarqankupuni, kaykunataq kanku: John Wyclef (c. 1330-1384), William Tyndale (c. 1494-1536), Henry Grew (1781-1862), George Storrs (1796-1879) ima.
^ ***bh págs. 27-34 ¿Imatataq Diosninchik Jallpʼapaq munan?***
3 Yachaqana
¿Imatataq Diosninchik Jallpʼapaq munan?
¿Imatataq Diosninchik runaspaq munan?
¿Imaynamanta Kuraq Supay Diospa contranta sayaykun?
¿Imaynatataq qhipaman Jallpʼapi kawsasunchik?
DIOSNINCHIK Jallpʼapi, tukuy runas kusisqa kawsakunankuta munan. Bibliaqa jinata niwanchik: “Tata Dios uj qhallallaj huertata Edenpi ruwarqa [...]. Chay huertapi Tata Dios wiñacherqa tukuy laya sumaj sachʼasta poqoyninta mikhunapaj”. Chayta ruwaytawan, Diosninchikqa, Adantawan, Evatawan ruwallarqataq, chantá chay qhallallaq huertaman kawsanankupaq paykunata churarqa, nirqataq: “Miraychej, kay pachaman juntʼaychej; atiyniyojtaj kaychej”, nispa (Génesis 1:28; 2:8, 9, 15). Rikunchikjina Diosninchikqa, Adanwan Evawan wawasniyuq kanankuta, Jallpʼata juk paraisoman tukuchinankuta, uywasta kamachinankuta ima munarqa.
2 ¿Maykʼaqllapis, Diospa munayninmanjina runa Jallpʼapi kawsanmanchu? Diosninchik, jinata kutichiwanchik: “Noqa nini, chay nisqaytataj juntʼasaq”, nispa (Isaías 46:9-11; 55:11). Ruwawaqninchik munayninta, juntʼanqapuni. Payqa, “kay pachatapis ruwarqa, kamacherqataj ama chʼusajlla kanampaj, manachayqa kawsayniyojkuna chaypi tiyakunankupaj” (Isaías 45:18). ¿Imayna runastaq, Diosninchik kay pachapi kawsakunankuta munarqa? Paykuna, ¿machkha unaytataq kawsananku karqa? Bibliaqa, jinata kutichiwanchik: “Cheqan runasqa kay pachata herenciankupaj japʼenqanku, chaypitaj wiñaypaj kawsanqanku”, nispa (Salmo 37:29; Apocalipsis 21:3, 4).
3 Kay pachapaq Diospa munayninqa, manaraq juntʼakunchu. Kunanqa, runa mana Dios munasqanmanjinachu kawsachkan. Runaqa unqun, wañun, chantapis maqanakun, wañuchinakun ima. Mana jaykʼaq Diosninchik jinata kawsananchikta munarqachu. ¿Imaraykutaq Diospa munaynin mana juntʼakunchu? Kay tapuytaqa mana runa kutichiyta atinmanchu, imaraykuchus kay chʼampayqa janaqpachapi qallarirqa.
JUK ENEMIGO RIKHURIN
4 Bibliaqa, Génesis libropi willawanchik, imaynatachus Diospa enemigon, Edén huertapi rikhurisqanta. Kay Diospa enemigonqa, mana juk katarillachu. Bibliaqa Apocalipsispi chay katarimanta parlaspa nin, ‘Kuraq Supay, Satanastaq, sutichasqa kasqanta. Payqa llullakuspa kay pachapi may chhika runasta pantachin’. Chantapis Kuraq Supayta “unay ñawpa katari” nispa sutichakullantaq (Génesis 3:1; Apocalipsis 12:9). Arí, Diospa enemigonqa, juk atiyniyuq ángel kasqa. Payqa katariniqta Evawan parlarqa, kataripis parlachkanmanjina Eva uyarirqa. Kay angelqa, Diosninchik Jallpʼata runapaq wakichichkaqta, rikurqa (Job 38:4, 6, 7).
5 Jehovaqa, tukuy ima ruwasqasninpi mana pantanchu. Chaywanpis, ¿pitaq Kuraq Supayta ruwarqarí? Payllataq munasqanrayku Supayman tukurqa. ¿Imaynataq chayrí? Imaynatachus juk runa, chiqan runa kaspapis, suwaman tukun, kikillantataq. ¿Imaynataq chay kanman? Ichapis runaqa, sunqunpi saqrata tarpun. Chay saqra ruwayllapipuni tʼukurin chayqa, saqra munayqa sunqunpi wiñan. Jinamanta chay runaqa saqra munayninta kasuspa, juchallikun (Santiago 1:13-15).
6 Kikillantataq Supaypis saqrayarqa. Ichapis Supayqa, Diosninchikta uyarirqa Adanta, Evata miraychik, Jallpʼaman juntʼaychik niqta (Génesis 1:27, 28). Supayqa jinatachá yuyarqa: “Tukuy runasqa ñuqata yupaychawankuman, Diosta yupaychanankumantaqa”, nispa. Kay saqra yuyaytaq sunqunpi saphichakurqa, chayrayku llullakuspa warmita chʼawkiyarqa (Génesis 3:1-5). Jinamanta chay angelqa “Kuraq Supayman” tukurqa, chay sutiqa Griego simipi “llullakuq” kasqanta niyta munan. Chantapis “Satanasman” tukullarqataq, chay sutitaq, hebreo simipi “churanakuq” kasqanta niyta munan.
7 Supayqa, Diosninchikta mana kasukunankupaq, llullakuspa Adanta, Evatawan chʼawkiyarqa (Génesis 2:17; 3:6). Adán, Eva ima, mana Diosninchikta kasukusqankurayku wañurqanku (Génesis 3:17-19). Adán juchallikusqanrayku, manaña juntʼa runachu karqa, jinamanta mirayninman juchanta saqirqa (Romanos 5:12). Juk wistʼu adoberapi adobeta ruwaptiyki, ¿imaynataq adobes lluqsinku? Wistʼullataq, ¿icharí? Jinallataq tukuypis, Adanmanta jamusqanchikrayku, manallataq juntʼa runaschu kanchik. Tukuypis chayrayku, machuyanchik, wañunchik ima (Romanos 3:23).
8 Supayqa, Diospa contranta churanakuyta qallarirqa, Adanta, Evatawan juchallikunankupaq tanqaspa. Jehovap kamachiyninta pisipaq qhawaspa, Supayqa Jehovap contranta sayaykurqa. Ichapis Supayqa jinata nirqa: “Diosqa mana allintachu kamachin, llullakun, mana runap allinninta munanchu. Chantapis, runaqa Diosmanta karunchakuspa, imachus allin, imataqchus mana allin kasqanta akllaspa, allinta kawsayta atin. Astawanpis, ñuqata kasuwaspa sumaqta kawsanqa”, nispa. ¿Imaynatá Diosninchik Supayman kutichinman karqa? Wakinkunaqa, “Diosninchik uqharikuqkunata kikinpi wañuchinan karqa”, nispa ninku. Ajinata Diosninchik ruwanman karqa chayqa, ¿Kuraq Supay llulla kasqanta rikuchinmanchu karqa? Chantapis, ¿allin kamachiq kasqanta rikuchinmanchu karqa?
9 Jehovaqa, imachus chiqan kasqanta allinta yachan. Chayrayku, uqharikuqkunata mana kikinpi wañuchirqachu. Manaqa, chay uqharikuyman allinta kutichinanpaq, suyarqa, jinamanta Kuraq Supay llulla kasqanta rikuchinanpaq. Chayrayku, Jehová Diosninchikqa, Supaypa makinpi runasta saqirqa, paykunapura kamachinakunankupaq. Chunka jukniyuq yachaqanapi rikusunchik, imaptinchus kay chhika unayta llakiypi runata saqisqanta. Chaywanpis tʼukuriy, ¿imaptintaq Adanwan Evawan Kuraq Supayta kasukurqanku? ¿Imallatapis paykunapaq ruwarqachu? Diosninchik tukuy imata quchkaptin, ¿imaynatataq llulla kasqanta ninkuman karqarí? ¿Imatataq qam ruwawaq karqa?
10 Chay tapuykunapi tʼukurinanchik tiyan, imaraykuchus ñuqanchikpis Satanaspa nisqan chiqachus manachus kasqanta rikuchinanchik tiyan. Qampis, Jehová Diosninchikman qayllaykuspa, Diosta Kamachiqniykitajina qhawaspa, Kuraq Supay llulla kasqanta rikuchiwaq (Salmo 73:28; Proverbios 27:11). Chaywanpis, Jallpʼantinpi may achkha runas kaptinkupis, jukchhikalla Diosninchikman qayllaykunku. Chayrayku kunan tapukusunman: Biblia, ¿Kuraq Supay kay pachata kamachichkasqantachu yachachin?
¿PITAQ KAY PACHATA KAMACHICHKAN?
11 Jesús yacharqa, Kuraq Supay kay pachamanta kamachiq kasqanta. Kuraq Supayqa, Jesusman “tukuy kay pachantimpi kaj llajtasta, qhapaj kapuyninkutawan ima rikuchispa, Jesusta nerqa: Noqa kay tukuy imata qosqayki, qonqorikuspachus yupaychawanki chayqa, nispa” (Mateo 4:8, 9; Lucas 4:5, 6). Tʼukuriy, tukuy chay llaqtas mana Supaypatachu kanman chayqa, ¿Jesucristoman quyta munanmanchu karqa? Chantapis Jesucristoqa, mana imatapis nirqachu. Kay pacha mana Kuraq Supaypata kaptinqa, Jesucristoqa, “mana qampatachu”, nispa ninman karqa.
12 Tukuy atiyniyuq Diosninchik Jehovaqa, cielopi, Jallpʼapi ima tukuy imata ruwarqa (Apocalipsis 4:11). Chaywanpis, Jesucristo Jallpʼapi kachkaspa “kay pachata kamachejqa” Kuraq Supay kasqanta nirqa (Juan 12:31; 14:30; 16:11). Chantapis apóstol Juanqa, Kuraq Supaymanta parlaspa jinata qillqarqa: “Kay pachapi kaj chhika runastaj Kuraj Supaypa atiynimpi [kachkanku]”, nispa (1 Juan 5:19).
SUPAYPA SAQRA PACHAN TUKUKUNQA
13 Watamanta wata, kay pachaqa, astawan saqrayachkan. Kay pachaqa, maqanakuqkunamanta, wistʼuta kamachiqkunamanta, religionta puraq uya kamachiqkunamanta, wañuchiqkunamanta ima, juntʼa kachkan. Kay saqra pachaqa mana allinchakunmanchu. Biblia nisqanmanjina Diosqa, maqanakuyninpi, Armagedón nisqapi kay saqra pachata chinkachinqa. Chaymantataq chiqan musuq pacha jamunqa (Apocalipsis 16:14-16).
14 Jehovaqa, Jallpʼata Kamachinanpaq Jesucristota akllarqa. Ñawpaqmantapacha Biblia nirqa: “Uj wawa nacepuwanchejña; Dios uj wawata qowanchej. Paywan kanqa jatun atiy kamachinampaj. Sutisnintaj kaykuna kanqa: [...] Wiñaypaj Tata, Allin Kawsayta Apamoj Rey ima. Kamachisqanta, chantá allin kawsayta qosqampis manapuni tukukonqachu”, nispa (Isaías 9:6, 7). Jesucristoqa, chay reino jamunanta mañakunankupaq discipulosninman yachachirqa, nirqataq: “Reinoyki jamuchun, munayniykitaj ruwasqa kachun, imaynachus janaj pachapi, ajinallatataj kay pachapipis”, nispa (Mateo 6:10). Rikusunchikjina, Diospa Reinonqa, tukuy kay pachapi kamachiqkunata chinkachinqa (Daniel 2:44). Chayta ruwaytawan, Diosninchik Jallpʼata juk paraisoman tikrachinqa.
¡JUK MUSUQ PACHA QAYLLAMUCHKAN!
15 Biblia niwanchik: “Mosoj cielota, mosoj jallpʼatawan, Dios ruwasaj nisqanman jina, maypichus cheqan kawsaylla kanqa”, nispa (2 Pedro 3:13; Isaías 65:17). Biblia ‘musuq jallpʼamanta’ parlaspa, juk qutu chiqan runasmanta parlachkan, paykunaqa, Diospa ñawpaqinpi kʼacha runas kanku.
16 Jesucristo nisqanmanjina, Diosninchik munayninta ruwaqkunaman ‘wiñay kawsaywan’ tʼinkanqa (Marcos 10:29, 30). Bibliaykipi, Juan 3:16; 17:3 pʼitikunapi wiñay kawsayta tarinanchikpaq imatachus ruwananchik kasqanta ñawiriy. Kunantaq Bibliapi qhawarina, paraisopi tiyakuqkunapaq ima tʼinkakunachus kananta.
17 Manaña maqanakuy, juchachakuy, wañuchinakuy, chiqninakuy ima kanqachu. “Manaña sajra runas kanqankuchu [...]. Llampʼu sonqoyojkunatajrí kay pachata herenciata jina japʼenqanku.” (Salmo 37:10, 11.) Mana maqanakuy kanqachu, Diosninchik “tukuy kay pachapi chʼajwasta chʼinyachin[qa]” (Salmo 46:9; Isaías 2:4). Chaymantaraq ‘allin kawsay kanqa, chiqan kaypis kallanqataq, manaña killa kanankama’, nisunman wiñaypaq wiñayninkama (Salmo 72:7).
18 Jehovata yupaychaqkunaqa mana imamanta llakikuspa tiyakunqanku. Unayqa Israel llaqtapi tiyakuqkuna, Diosta kasukuspa, mana imamanta llakikuspa tiyakurqanku (Levítico 25:18, 19). Jinallataq, ¡mana imamanta llakikuspa paraisopi kawsakusunchik! (Isaías 32:18; Miqueas 4:4.)